PROTIMONOPOLNÝ ÚRAD SLOVENSKEJ REPUBLIKY

                             ROZHODNUTIE

Číslo:2001/ZK/2/1/011						Bratislava 23.1.2001

Protimonopolný úrad Slovenskej republiky, II. výkonný odbor, v správnom konaní začatom na návrh spoločností N.V. TOYOTA MOTOR EUROPE & MARKETING ENGINEERING S.A. so sídlom Bourgetlaan 60, 1140 Brusel, Belgicko a TOYOTA MOTOR CZECH spol. s r.o. so sídlom Švehlova 1900, 106 24 Praha 10, Česká republika, v konaní zastúpených JUDr. Katarínou Čechovou, advokátkou, Advokátska kancelária ČECHOVÁ RAKOVSKÝ, so sídlom Hurbanovo nám. 5, 811 03 Bratislava o posúdenie návrhu Distribučnej zmluvy Lexus takto
rozhodol:

na základe ustanovenia § 12 ods. 4 písm. c) zákona č. 188/1994 Z.z. o ochrane hospodárskej súťaže v znení neskorších predpisov správne konanie zastavuje, pretože dôvod konania nebol daný.

Odôvodnenie:

Podnikatelia N.V. TOYOTA MOTOR EUROPE MARKETING & ENGINEERING S.A. so sídlom Bourgetlaan 60, 1140 Brusel, Belgicko /ďalej len "TMME"/ a TOYOTA MOTOR CZECH spol. s r.o. so sídlom Švehlova 1900, 106 24 Praha 10, Česká republika /ďalej len "TMCZ"/, v konaní zastúpených JUDr. Katarínou Čechovou, advokátkou, Advokátska kancelária ČECHOVÁ RAKOVSKÝ, so sídlom Hurbanovo nám. 5, 811 03 Bratislava, požiadali listom zo dňa 28.12.2000 o vydanie rozhodnutia v zmysle ustanovenia § 11 ods. 1 písm. b) zákona č. 188/1994 Z.z. o ochrane hospodárskej súťaže v znení neskorších predpisov (ďalej len "zákon") v nadväznosti na ustanovenie § 5 ods. 3 zákona alebo alternatívne podľa ustanovenia § 5 ods. 4 zákona vo veci posúdenia návrhu Distribučnej zmluvy Lexus /ďalej len "Distribučná zmluva"/. V podaní sa uvádza, že tento návrh bol dohodnutý a odsúhlasený medzi spoločnosťami TMME a TMCZ a bude podpísaný po tom, ako úrad rozhodne, že predložený a konečný návrh Distribučnej zmluvy je v súlade s ustanoveniami zákona a nie je v rozpore s ustanoveniami § 5 ods. 1 zákona. V prípade, ak úrad dospeje k záveru, že Distribučná zmluva nespadá pod ustanovenie § 5 ods. 1 zákona, navrhovatelia týmto žiadajú úrad o vydanie rozhodnutia podľa ustanovenia § 5 ods. 4 zákona, v tom zmysle, že zákaz podľa § 3 a 4 zákona sa na Distribučnú zmluvu nevzťahuje.

Úrad v konaní zistil, že podnikatelia predložili úradu iba návrh Distribučnej zmluvy, a nie platnú dohodu obmedzujúcu súťaž.

Podľa § 5 ods. 3 zákona úrad vydá na požiadanie podnikateľov rozhodnutie o tom, či ich činnosti a konania nie sú v rozpore s § 3 a 4 zákona alebo či jednotlivé dohody obmedzujúce súťaž nie sú v rozpore s § 5 odsekom 1zákona /negatívny atest/.

Vzhľadom na to, že úrad nie je oprávnený rozhodovať o návrhoch dohôd obmedzujúcich súťaž, ale len o platných dohodách, úrad rozhodol tak ako je uvedené vo výrokovej časti tohto rozhodnutia. 

Poučenie :

Podľa ustanovenia § 61 ods. 1 zákona č. 71/1967 Zb. o správnom konaní proti tomuto rozhodnutiu možno podať do 15 dní odo dňa jeho doručenia rozklad na Protimonopolný úrad SR, II. výkonný odbor. Včas podaný rozklad má odkladný účinok. 

	JUDr. Dušan Bernáth
riaditeľ II. výkonného odboru 	

Rozhodnutie sa doručí:
JUDr. Katarína Čechová, advokátka, Advokátska kancelária ČECHOVÁ RAKOVSKÝ, so sídlom Hurbanovo nám. 5, 811 03 Bratislava